Από τη Διεύθυνση Δίωξης Ηλεκτρονικού Εγκλήματος της Ελληνικής Αστυνομίας συνελήφθησαν δυο ημεδαποί, 46χρονη και 64χρονος, καθώς κατείχαν παράνομα, επεξεργάζονταν και διέθεταν σε τρίτους, ψηφιακά αρχεία και λίστες με προσωπικά δεδομένα πολιτών.

Σε βάρος τους σχηματίστηκε δικογραφία αυτόφωρης διαδικασίας για παράβαση της νομοθεσίας για την επεξεργασία και προστασία των προσωπικών δεδομένων και για απείθεια.

Η διερεύνηση της υπόθεσης ξεκίνησε ύστερα από καταγγελία, η οποία διαβιβάστηκε από την Αρχή Προστασίας Δεδομένων Προσωπικού Χαρακτήρα στη Διεύθυνση Δίωξης Ηλεκτρονικού Εγκλήματος.

Τα στοιχεία της καταγγελίας τέθηκαν υπόψη της Εισαγγελίας Πρωτοδικών Αθηνών, από την οποία διατάχθηκε η διενέργεια Προκαταρκτικής εξέτασης, στο πλαίσιο της οποίας πραγματοποιήθηκε ενδελεχής και εμπεριστατωμένη ψηφιακή αστυνομική έρευνα και διακριβώθηκε η παράνομη δράση τους.

Όπως προέκυψε από την έρευνα, οι συλληφθέντες κατείχαν παράνομα ψηφιακά αρχεία και λίστες με προσωπικά δεδομένα (ονοματεπώνυμα, διευθύνσεις ηλεκτρονικού ταχυδρομείου και τηλεφωνικούς αριθμούς), για την ύπαρξη των οποίων ενημέρωναν, μέσω μηνυμάτων ηλεκτρονικού ταχυδρομείου, κυρίως ιδιοκτήτες επιχειρήσεων, που τυχόν ενδιαφέρονταν για την αποτελεσματικότερη προώθηση των προϊόντων και των υπηρεσιών τους.

Σε έρευνα που πραγματοποιήθηκε, την Τετάρτη 25 Απριλίου 2018, από κλιμάκιο αστυνομικών της Διεύθυνσης Δίωξης Ηλεκτρονικού Εγκλήματος και με τη συνδρομή της Αρχής Προστασίας Δεδομένων Προσωπικού Χαρακτήρα, στην οικία της 46χρονης, σε περιοχή της Αττικής, ταυτοποιήθηκε η εμπλοκή των ανωτέρω στην υπό διερεύνηση υπόθεση.

Στην κατοχή τους βρέθηκαν και κατασχέθηκαν:

ψηφιακά αρχεία, με πάνω από 1.5 εκατομμύρια εγγραφές με προσωπικά δεδομένα πολιτών,

φορητός ηλεκτρονικός υπολογιστής,

εσωτερικός σκληρός δίσκος,

(4) εξωτερικοί σκληροί δίσκοι,

(3) συσκευές αποθήκευσης USB,

κινητό τηλέφωνο,

κάρτα SIM και εξωτερική κάρτα μνήμης.

Τα κατασχεθέντα ψηφιακά μέσα και πειστήρια θα αποσταλούν στο αρμόδιο Τμήμα της Διεύθυνσης Εγκληματολογικών Ερευνών για περαιτέρω εργαστηριακή διερεύνηση.

Παράλληλα από τη Διεύθυνση Δίωξης Ηλεκτρονικού Εγκλήματος, διερευνάται η πηγή προέλευσης των αρχείων αυτών, ο τρόπος παράνομης συλλογής των δεδομένων από πλευράς των συλληφθέντων και το ενδεχόμενο παραχώρησής τους σε τρίτους, έναντι χρηματικής αμοιβής.

Οι συλληφθέντες οδηγήθηκαν στην Εισαγγελία Πρωτοδικών Αθηνών.